Gregorius episcopus seruus seruorum Dei, dilectis filiis abbati et conuentui Sancti Stephani diuionensis ordinis Sancti Augustini lingonensis diocesis salutem et apostolicam benedictionem: cum a nobis petitur quod iustum est et honestum, tam vigor equitatis quam ordo exigit rationis ut id per sollicitudinem officii nostri ad debitum perducatur effectum: eapropter dilecti in domino filii vestris iustis postulationibus grato concurrentes assensu, personas vestras et locum in quo diuino vacatis obsequio; cum omnibus bonis que impresentiarum rationabiliter possidet aut in futurum iustis modis prestante domino poterit adipisci, sub beati Petri et nostra protectione suscipimus, specialiter autem villam de Asneriis, sitam iuxta villam de Aqueductu, cum iuribus et pertinentiis suis, quam a nobili viro duce Burgundie nobilis mulieris Yolandis uxoris ipsius accedente consensu, iusto emptionis titulo canonice proponitis vos adeptos prout in eorum litteris confectis exinde dicitur plenius contineri; sicut eam iuste et pacifice possidetis, vobis et per vos monasterio vestro, auctoritate apostolica confirmamus, et presentis scripti patrocinio comunimus. Nulli ergo omnino hominum liceat hanc paginam nostre protectionis et confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum eius se nouerit incursurum. Datum Anagnie decimo sexto calendas jannuarii, pontificatus nostri anno sexto.